Lèu trapèren a Ulisses, estimat de Zèus, qu’es teucri escometien per toti es costats coma es roiencs chacals enròden en monte e un cornut cèrvi herit pera flècha qu’un òme li lancèsse damb er arc (se sauvèc eth cèrvi, gràcies as sòns pès, e hugec tant qu’era sang siguec cauda e es jolhs agils; lo postrèc dempús era velòça sageta, e quan carnivòrs chacals l’esboderauen ena espessor deth monte, hec a vier er edart a un voraç leon que, espaurint as chacals s’avalèc ad aqueth); atau alavetz molti e robusti teucri escometien ar aguerrit Ulisses; e er eròi, brandint era pica, hège enlà d’eth era crudèu mòrt.